**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa ustanovuje národný zoznam území európskeho významu (ďalej len „návrh nariadenia vlády“), je splnenie požiadavky vyplývajúcej zo smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2) v platnom znení (ďalej len „smernica 92/43/EHS v platnom znení“).

Európska komisia vedie vo vzťahu k územiam európskeho významu (ÚEV) dve konania, obe sú vo fáze odôvodneného stanoviska. Návrhom nariadenia vlády dôjde predovšetkým k odstráneniu výhrad Európskej komisie v rámci konania o porušení zmlúv č. 2019/2141. Európska komisia konštatovala, že podľa článku 258 Zmluvy o fungovaní Európskej únie si Slovenská republika nesplnila povinnosti podľa článku 4 ods. 4 a článku 6 ods. 1 smernice 92/43/EHS v platnom znení. Európska komisia uviedla, že je potrebné, aby sa mapy, ktoré vymedzujú osobitne chránené územia, a zoznam druhov a typov prirodzených biotopov, pre ktoré sa daná lokalita označila za osobitne chránené územia, stanovovali s vyššou mierou podrobnosti. Označenie osobitne chránených území musí byť taktiež dostatočne konkrétne, presné a jasné, a teda v súlade s požiadavkami právnej istoty. Pre jednoznačné vymedzenie lokalít je potrebné, aby právny predpis obsahoval aj identifikáciu lokalít v mapovom zobrazení.

V rámci konania o porušení zmlúv č. 2016/2091 Európska komisia posudzuje dostatočnosť národného zoznamu ÚEV z hľadiska kritérií uvedených v prílohe III smernice 92/43/EHS v platnom znení. Všetky lokality nachádzajúce sa v databáze európskej sústavy chránených území Natura 2000 musia mať zabezpečenú právnu ochranu.

Dôvodom predloženia návrhu nariadenia vlády je aj jednoznačnejšia a prehľadnejšia identifikácia ÚEV, ktoré sa nachádzajú v národnom zozname ÚEV po jeho troch doplnkoch. Národný zoznam ÚEV a jeho doplnenia boli schválené uzneseniami vlády Slovenskej republiky č. 239 zo 17. marca 2004, č. 577 z 31. augusta 2011, č. 495 z 25. októbra 2017 a č. 454 z 13. júla 2022. ÚEV schválené do roku 2017 boli zaradené do výnosu Ministerstva životného prostredia Slovenskej republiky č. 2/2004-5.1 zo 14. júla 2004, ktorým sa vydáva národný zoznam území európskeho významu v znení neskorších predpisov.

Prílohou návrhu nariadenia vlády je národný zoznam ÚEV, ktorý obsahuje výlučne len vládou schválené ÚEV. Pre každú lokalitu sú uvedené náležitosti podľa § 27 ods. 5 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“) a mapa pre jednoznačnú identifikáciu lokalít. Vymedzenie lokalít je uvedené jednotne podľa parcelného stavu katastra nehnuteľností k 30. aprílu 2023. Takto vydaný predpis bude jednoznačným prínosom pre vlastníkov a užívateľov pozemkov, ako aj pre orgány štátnej správy a samosprávy a pre ďalšie subjekty, ktoré majú v daných lokalitách svoje zámery.

Všetky vládou schválené ÚEV boli v rokoch 2004 – 2022 predložené Európskej komisii, ktorá ich zaraďuje vo vykonávacích rozhodnutiach EÚ zverejnených v Úradnom vestníku Európskej únie. ÚEV predložené v júli 2022 Európska komisia doplní do rozhodnutí pre alpský biogeografický región a pre panónsky biogeografický región, ktoré budú zverejnené v januári 2024.

Návrh národného zoznamu ÚEV pripravila Štátna ochrana prírody Slovenskej republiky v úzkej súčinnosti s Ministerstvom životného prostredia Slovenskej republiky a správami národných parkov, do pôsobnosti ktorých dané územia patria. Ministerstvo životného prostredia Slovenskej republiky zvolalo v mesiacoch december 2022 – jún 2023 desiatky rokovaní podľa § 27 ods. 3 zákona č. 543/2002 Z. z. k spresneniam hraníc ÚEV, ktorými boli navrhnuté doplnenia parciel alebo zmeny stupňa ochrany. V auguste 2023 sa uskutočnilo prerokovanie s Ministerstvom pôdohospodárstva a rozvoja vidieka Slovenskej republiky podľa § 27 ods. 1 písm. b) zákona č. 543/2002 Z. z. Návrh nariadenia vlády bol pripravený po vyhodnotení rokovaní s dotknutými subjektmi (identifikovanými podľa evidencie katastra nehnuteľností) a po technických rokovaniach s Európskou komisiou. Rokovania s Európskou komisiou ku korekciám hraníc boli ukončené 18. júla 2023. Európska komisia odsúhlasila spresnenie hraníc niektorých ÚEV a tiež zlúčenie tých ÚEV, ktoré boli v predchádzajúcich doplneniach národného zoznamu ÚEV rozširované. Po zlúčení budú mať predmetné ÚEV nielen rovnaký názov, ale aj kód, čo je prínosné v záujme spojenia často výmerou malých lokalít, ako aj v záujme zjednodušeného označenia ÚEV pre verejnosť. Celkový počet ÚEV, ktoré boli od roku 2004 schválené uzneseniami vlády Slovenskej republiky, sa tým znižuje zo 739 na 644 ÚEV.

Prehľadná mapa ÚEV je uvedená v texte nižšie. V tabuľke č. 1 a tabuľke č. 2 je uvedený prehľad zmien stupňa ochrany. Podrobný prehľad zvýšení stupňa ochrany za jednotlivé ÚEV, ako aj zoznam parciel, ktoré boli na základe prerokovaní podľa § 27 ods. 3 zákona č. 543/2002 Z. z. doplnené k existujúcim ÚEV, je zverejnený na webovom sídle Štátnej ochrany prírody Slovenskej republiky <https://www.sopsr.sk/natura/index1.php?p=4&lang=sk&sec=2>. V tabuľke č. 3 je prehľad zlučovaných ÚEV a v tabuľke č. 4 zoznam ÚEV, ktoré zasahujú do viacerých krajov.

Tabuľka č. 1 Prehľad zmien stupňa ochrany

|  |  |  |  |  |
| --- | --- | --- | --- | --- |
| **Zmena stupňa ochrany** | **Na 2. stupeň (ha)** | **Na 3. stupeň (ha)** | **Na 4. stupeň (ha)** | **Na 5. stupeň (ha)** |
| Z 1. stupňa | 526,73 | 42,26 | 60,80 | 17,44 |
| Z 2. stupňa | - | 91,93 | 452,39 | 260,82 |
| Z 3. stupňa | 87,60 | - | 189,74 | 76,69 |
| Zo 4. stupňa | 12,80 | 1,70 | - | 215,19 |
| Z 5. stupňa | 2,20 | 411,63 | 58,02 | - |
| **SPOLU v stupni** | **629,33** | **547,52** | **760,95** | **570,14** |

Tabuľka č. 2 Prehľad zvýšení stupňa ochrany podľa vlastníctva (štátne/neštátne) a podľa druhu pozemkov (DRP)

|  |  |  |  |  |  |
| --- | --- | --- | --- | --- | --- |
| **SPOLU z 1. do 2. stupňa (ha)** | | | | | **526,73** |
| **Štátne vlastníctvo (ha)** | | 260,94 | **Neštátne vlastníctvo (ha)** | | 265,79 |
| **Štátne (DRP)** | Vodná plocha | 79,60 | **Neštátne (DRP)** | Vodná plocha | 18,19 |
| Lesný pozemok | 19,79 | Lesný pozemok | 36,42 |
| Ostatná plocha | 135,62 | Ostatná plocha | 35,52 |
| Orná pôda | 10,51 | Orná pôda | 65,27 |
| Trvalý trávny porast | 12,06 | Trvalý trávny porast | 100,38 |
| Vinica | 0,05 | Vinica | 7,06 |
| Zastavaná plocha a nádvorie | 3,30 | Zastavaná plocha a nádvorie | 2,81 |
| Záhrada | 0,00 | Záhrada | 0,14 |
| **SPOLU z 1. do 3. stupňa (ha)** | | | | | **42,26** |
| **Štátne vlastníctvo (ha)** | | 7,49 | **Neštátne vlastníctvo (ha)** | | 34,77 |
| **Štátne (DRP)** | Vodná plocha | 4,77 | **Neštátne (DRP)** | Lesný pozemok | 27,68 |
| Lesný pozemok | 0,27 | Ostatná plocha | 4,43 |
| Trvalý trávny porast | 2,46 | Trvalý trávny porast | 1,69 |
|  | | | Zastavaná plocha a nádvorie | 0,71 |
| Záhrada | 0,26 |
| **SPOLU z 1. do 4. stupňa (ha)** | | | | | **60,80** |
| **Štátne vlastníctvo (ha)** | | 3,03 | **Neštátne vlastníctvo (ha)** | | 57,77 |
| **Štátne (DRP)** | Lesný pozemok | 2,22 | **Neštátne (DRP)** | Lesný pozemok | 49,14 |
| Ostatná plocha | 0,43 | Orná pôda | 0,16 |
| Trvalý trávny porast | 0,00 | Ostatná plocha | 8,27 |
| Zastavaná plocha a nádvorie | 0,38 | Trvalý trávny porast | 0,19 |
|  | | | Zastavaná plocha a nádvorie | 0,01 |
| **SPOLU z 1. do 5. stupňa (ha)** | | | | | **17,44** |
| **Štátne vlastníctvo (ha)** | | 0,48 | **Neštátne vlastníctvo (ha)** | | 16,97 |
| **Štátne (DRP)** | Vodná plocha | 0,03 | **Neštátne (DRP)** | Vodná plocha | 0,70 |
| Lesný pozemok | 0,44 | Lesný pozemok | 16,27 |
| **SPOLU z 2. do 3. stupňa (ha)** | | | | | **91,93** |
| **Štátne vlastníctvo (ha)** | | 57,70 | **Neštátne vlastníctvo (ha)** | | 34,23 |
| **Štátne (DRP)** | Vodná plocha | 4,15 | **Neštátne (DRP)** | Vodná plocha | 0,05 |
| Lesný pozemok | 53,53 | Lesný pozemok | 31,18 |
| Zastavaná plocha a nádvorie | 0,02 | Ostatná plocha | 2,44 |
|  | | | Orná pôda | 0,31 |
| Trvalý trávny porast | 0,13 |
| Zastavaná plocha a nádvorie | 0,12 |
| **SPOLU z 2. do 4. stupňa (ha)** | | | | | **452,39** |
| **Štátne vlastníctvo (ha)** | | 64,96 | **Neštátne vlastníctvo (ha)** | | 394,72 |
| **Štátne (DRP)** | Vodná plocha | 24,64 | **Neštátne (DRP)** | Lesný pozemok | 366,27 |
| Lesný pozemok | 25,46 | Ostatná plocha | 4,33 |
| Ostatná plocha | 2,66 | Trvalý trávny porast | 16,59 |
| Trvalý trávny porast | 12,21 | Zastavaná plocha a nádvorie | 0,20 |
|  | | | Záhrada | 0,04 |
| **SPOLU z 2. do 5. stupňa (ha)** | | | | | **260,82** |
| **Štátne vlastníctvo (ha)** | | 60,82 | **Neštátne vlastníctvo (ha)** | | 200,01 |
| **Štátne (DRP)** | Vodná plocha | 30,43 | **Neštátne (DRP)** | Lesný pozemok | 199,93 |
| Lesný pozemok | 30,39 | Ostatná plocha | 0,00 |
|  | | | Zastavaná plocha a nádvorie | 0,08 |
| **SPOLU z 3. do 4. stupňa (ha)** | | | | | **189,74** |
| **Štátne vlastníctvo (ha)** | | 94,47 | **Neštátne vlastníctvo (ha)** | | 95,27 |
| **Štátne (DRP)** | Vodná plocha | 0,00 | **Neštátne (DRP)** | Vodná plocha | 0,05 |
| Lesný pozemok | 92,35 | Lesný pozemok | 94,12 |
| Ostatná plocha | 1,52 | Ostatná plocha | 0,93 |
| Zastavaná plocha a nádvorie | 0,60 | Trvalý trávny porast | 0,13 |
|  | | | Zastavaná plocha a nádvorie | 0,03 |
| **SPOLU z 3. do 5. stupňa (ha)** | | | | | **76,69** |
| **Štátne vlastníctvo (ha)** | | 9,38 | **Neštátne vlastníctvo (ha)** | | 67,31 |
| **Štátne (DRP)** | Vodná plocha | 0,03 | **Neštátne (DRP)** | Vodná plocha | 0,88 |
| Lesný pozemok | 8,29 | Lesný pozemok | 66,04 |
| Ostatná plocha | 1,06 | Ostatná plocha | 0,33 |
|  | | | Zastavaná plocha a nádvorie | 0,07 |
| **SPOLU zo 4. do 5. stupňa (ha)** | | | | | **215,19** |
| **Štátne vlastníctvo (ha)** | | 73,94 | **Neštátne vlastníctvo (ha)** | | 141,25 |
| **Štátne (DRP)** | Lesný pozemok | 73,94 | **Neštátne (DRP)** | Lesný pozemok | 141,11 |
|  | | | Zastavaná plocha a nádvorie | 0,14 |
|  |  |  |  |  |  |

Tabuľka č. 3 Zoznam ÚEV, kde došlo k zlúčeniu kódov (spojením rozširovaných ÚEV)

| **Kód ÚEV** | **Názov ÚEV** | **Kódy, ktorými sa ÚEV rozširovali v roku 2011, 2017 alebo 2022 a ktoré zaniknú zlúčením rozširovaných ÚEV** |
| --- | --- | --- |
| SKUEV0007 | Čičarovský les | SKUEV1007 |
| SKUEV0013 | Stráž | SKUEV1013 |
| SKUEV0014 | Lázky | SKUEV3014 |
| SKUEV0019 | Tarbucka | SKUEV2019 |
| SKUEV0048 | Dukla | SKUEV3048 |
| SKUEV0059 | Jelšie | SKUEV1059 |
| SKUEV0064 | Bratislavské luhy | SKUEV1064, SKUEV2064 |
| SKUEV0067 | Čenkov | SKUEV2067 |
| SKUEV0090 | Dunajské luhy | SKUEV2090 |
| SKUEV0098 | Nesvadské piesky | SKUEV2098 |
| SKUEV0101 | Klokočovské rašeliniská | SKUEV2101 |
| SKUEV0104 | Homoľské Karpaty | SKUEV3104 |
| SKUEV0105 | Spišskopodhradské travertíny | SKUEV2105, SKUEV3105 |
| SKUEV0107 | Spišskopodhradské stráne | SKUEV3107 |
| SKUEV0112 | Slovenský raj | SKUEV2112, SKUEV3112 |
| SKUEV0125 | Gajarské alúvium Moravy | SKUEV1125 |
| SKUEV0133 | Hôrky | SKUEV2133, SKUEV3133 |
| SKUEV0149 | Mackov bok | SKUEV1149 |
| SKUEV0152 | Sliačske travertíny | SKUEV1152 |
| SKUEV0155 | Alúvium Starej Nitry | SKUEV2155 |
| SKUEV0158 | Modrý vrch | SKUEV2158 |
| SKUEV0165 | Kútsky les\* | SKUEV2165 |
| SKUEV0173 | Kotlina | SKUEV1173 |
| SKUEV0182 | Číčovské luhy | SKUEV1182 |
| SKUEV0184 | Burdov | SKUEV2184 |
| SKUEV0197 | Salatín | SKUEV1197 |
| SKUEV0216 | Sitno | SKUEV2216 |
| SKUEV0222 | Jelešňa | SKUEV2222 |
| SKUEV0225 | Muránska planina | SKUEV3225 |
| SKUEV0227 | Čiližské močiare | SKUEV1227 |
| SKUEV0231 | Brekovský hradný vrch | SKUEV2231 |
| SKUEV0240 | Kľak | SKUEV2240 |
| SKUEV0251 | Zázrivské lazy | SKUEV3251 |
| SKUEV0256 | Strážovské vrchy | SKUEV1256 |
| SKUEV0267 | Biele hory | SKUEV1267, SKUEV3267 |
| SKUEV0269 | Ostrovné lúčky | SKUEV1269, SKUEV2269 |
| SKUEV0272 | Vozokánsky luh | SKUEV2272 |
| SKUEV0276 | Kuchynská hornatina | SKUEV1276 |
| SKUEV0278 | Brezovské Karpaty | SKUEV1278, SKUEV3278 |
| SKUEV0282 | Tisovský kras | SKUEV3282 |
| SKUEV0284 | Teplické stráne | SKUEV2284 |
| SKUEV0285 | Alúvium Muráňa | SKUEV2285, SKUEV3285 |
| SKUEV0287 | Galmus | SKUEV3287 |
| SKUEV0288 | Kysucké Beskydy | SKUEV2288 |
| SKUEV0293 | Kľúčovské rameno | SKUEV1293 |
| SKUEV0294 | Bagovský vrch | SKUEV2294 |
| SKUEV0297 | Brezinky | SKUEV1297 |
| SKUEV0302 | Ďumbierske Tatry | SKUEV1302 |
| SKUEV0303 | Alúvium Hrona | SKUEV1303 |
| SKUEV0304 | Oravská vodná nádrž | SKUEV2304 |
| SKUEV0310 | Kráľovohoľské Tatry | SKUEV1310 |
| SKUEV0311 | Kačenky | SKUEV1311 |
| SKUEV0315 | Skalické alúvium Moravy | SKUEV2315 |
| SKUEV0316 | Šranecké piesky | SKUEV1316 |
| SKUEV0318 | Pod Bukovou | SKUEV2318, SKUEV3318 |
| SKUEV0337 | Pieniny | SKUEV1337 |
| SKUEV0341 | Dolný vrch | SKUEV3341 |
| SKUEV0342 | Drieňovec | SKUEV3342 |
| SKUEV0345 | Kečovské škrapy | SKUEV3345 |
| SKUEV0353 | Plešivská planina | SKUEV3353 |
| SKUEV0355 | Fabiánka | SKUEV3355 |
| SKUEV0356 | Horný vrch | SKUEV3356 |
| SKUEV0357 | Cerová vrchovina | SKUEV1357, SKUEV2357 |
| SKUEV0362 | Pieskovcové chrbty | SKUEV1362 |
| SKUEV0366 | Drienčanský kras | SKUEV2366 |
| SKUEV0367 | Holubyho kopanice | SKUEV2367, SKUEV3367 |
| SKUEV0368 | Brezovská dolina | SKUEV2368 |
| SKUEV0371 | Žalostiná | SKUEV3371 |
| SKUEV0372 | Krivoklátske lúky | SKUEV3372 |
| SKUEV0375 | Krasín | SKUEV1375, SKUEV3375 |
| SKUEV0376 | Vršatské bradlá | SKUEV2376 |
| SKUEV0387 | Beskyd | SKUEV1387, SKUEV3387 |
| SKUEV0388 | Vydrica | SKUEV1388 |
| SKUEV0392 | Brezovská stráň | SKUEV2392 |
| SKUEV0393 | Dunaj | SKUEV2393, SKUEV3393 |
| SKUEV0398 | Slaná | SKUEV3398 |
| SKUEV0728 | Podpoľana | SKUEV3728 |
| SKUEV0778 | Lipníkovské | SKUEV3778 |
| SKUEV0814 | Hubovo | SKUEV3814 |
| SKUEV0880 | Prašická dubina | SKUEV3880 |
| SKUEV0896 | Pod Čierťažou | SKUEV3896 |


\* do územia SKUEV0165 Kútsky les bola prevzatá časť SKUEV0314 Morava v bezprostrednom dotyku s ÚEV Kútsky les.

Tabuľka č. 4 Zoznam ÚEV zasahujúcich do viacerých krajov

| **Kód ÚEV** | **Názov ÚEV** | **Kraje** |
| --- | --- | --- |
| SKUEV0025 | Vihorlat | Prešovský, Košický |
| SKUEV0090 | Dunajské luhy | Trnavský, Bratislavský, Nitriansky |
| SKUEV0105 | Spišskopodhradské travertíny | Prešovský, Košický |
| SKUEV0112 | Slovenský raj | Košický, Prešovský, Banskobystrický |
| SKUEV0125 | Gajarské alúvium Moravy | Bratislavský, Trnavský |
| SKUEV0133 | Hôrky | Nitriansky, Trenčiansky |
| SKUEV0134 | Kulháň | Nitriansky, Trenčiansky |
| SKUEV0141 | Belá | Žilinský, Prešovský |
| SKUEV0163 | Rudava | Bratislavský, Trnavský |
| SKUEV0166 | Ciglát | Trnavský, Bratislavský |
| SKUEV0173 | Kotlina | Bratislavský, Trnavský |
| SKUEV0182 | Číčovské luhy | Nitriansky, Trnavský |
| SKUEV0198 | Zvolen | Žilinský, Banskobystrický |
| SKUEV0203 | Stolica | Košický, Banskobystrický |
| SKUEV0209 | Morské oko | Košický, Prešovský |
| SKUEV0227 | Čiližské močiare | Trnavský, Nitriansky |
| SKUEV0238 | Veľká Fatra | Žilinský, Banskobystrický |
| SKUEV0241 | Svrčinník | Banskobystrický, Žilinský |
| SKUEV0256 | Strážovské vrchy | Trenčiansky, Žilinský |
| SKUEV0257 | Alúvium Ipľa | Banskobystrický, Nitriansky |
| SKUEV0258 | Tlstý vrch | Banskobystrický, Nitriansky |
| SKUEV0263 | Hodrušská hornatina | Banskobystrický, Nitriansky |
| SKUEV0267 | Biele hory | Bratislavský, Trnavský |
| SKUEV0273 | Vtáčnik | Trenčiansky, Banskobystrický |
| SKUEV0278 | Brezovské Karpaty | Trnavský, Trenčiansky |
| SKUEV0285 | Alúvium Muráňa | Banskobystrický, Košický |
| SKUEV0290 | Horný tok Hornádu | Prešovský, Košický |
| SKUEV0302 | Ďumbierske Tatry | Banskobystrický, Žilinský |
| SKUEV0307 | Tatry | Prešovský, Žilinský |
| SKUEV0310 | Kráľovohoľské Tatry | Žilinský, Banskobystrický, Prešovský |
| SKUEV0314 | Morava | Bratislavský, Trnavský |
| SKUEV0398 | Slaná | Banskobystrický, Košický |
| SKUEV0564 | Dubová | Trenčiansky, Trnavský |
| SKUEV0565 | Prieľačina | Trenčiansky, Nitriansky |
| SKUEV0642 | Javornícky hrebeň | Trenčiansky, Žilinský |
| SKUEV0804 | Javorec | Trnavský, Trenčiansky |
| SKUEV0822 | Malý Dunaj | Trnavský, Bratislavský, Nitriansky |
| SKUEV0865 | Rataj | Nitriansky, Banskobystrický |
| SKUEV0901 | Havran | Trnavský, Trenčiansky |
| SKUEV0940 | Hornádske lúky | Košický, Prešovský |
| SKUEV4028 | Brezová | Trenčiansky, Banskobystrický |
| SKUEV4007 | Dolný tok Torysy | Prešovský, Košický |
| SKUEV4041 | Chválov | Trenčiansky, Nitriansky |

Návrh nariadenia vlády je bez vplyvov na manželstvo, rodičovstvo, rodinu a deti, informatizáciu spoločnosti a služby verejnej správy pre občana. Návrh nariadenia vlády bude mať pozitívny vplyv na životné prostredie a negatívny vplyv na rozpočet verejnej správy. Predpokladá sa pozitívny i negatívny vplyv na podnikateľské prostredie a na sociálne prostredie,

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.



**B. Osobitná časť**

**K § 1 a prílohe**

Podľa § 27 ods. 5 zákona č. 543/2002 Z. z. sa ustanovuje národný zoznam území ÚEV a pre každú lokalitu názov ÚEV, katastrálne územie, v ktorom sa ÚEV nachádza, výmera ÚEV, mapa, stupeň územnej ochrany ÚEV, podrobnosti o jeho územnej ochrane a odôvodnenie jeho ochrany. Predmetom ochrany sú biotopy európskeho významu a druhy európskeho významu, pre ktoré má Slovenská republika ako členský štát Európskej únie povinnosť vymedziť ÚEV v dostatočnej miere z hľadiska veľkosti, kvality či koherencie európskej sústavy chránených území Natura 2000. ÚEV sa na Slovensku vymedzujú pre 67 biotopov európskeho významu, 45 druhov rastlín európskeho významu a 89 druhov živočíchov európskeho významu a to v rámci alpského a panónskeho biogeografického regiónu. Pre úplnosť uvádzame, že typy biotopov európskeho významu uvedené v prílohe I smernice 92/43/EHS v platnom znení vychádzajú z klasifikácie biotopov CORINE, ktorá bola pri vzniku tejto smernice jediným klasifikačným systémom biotopov.

Hranice ÚEV vymedzené geometrickým určením a polohovým určením sa vyznačujú v katastri nehnuteľností. Mapy a grafické podklady, v ktorých sú zakreslené hranice, sú uložené v štátnom zozname osobitne chránených častí prírody a krajiny (ďalej len „štátny zoznam“). Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody.

Ciele starostlivosti o územia európskeho významu, opatrenia na ich dosiahnutie a zásady ich využívania upravuje program starostlivosti o chránené územia podľa § 54 ods. 5 zákona č. 543/2002 Z. z. alebo zásady starostlivosti o biotopy európskeho významu a biotopy druhov európskeho významu podľa § 54 ods. 7 zákona č. 543/2002 Z. z.

Zákazy a obmedzenia podľa § 13 až 16 zákona č. 543/2002 Z. z. platia v rámci ÚEV celoročne a to cez individuálne určenie stupňov ochrany v jednotlivých ÚEV. Stupeň ochrany (druhý, tretí, štvrtý alebo piaty) v každom ÚEV bol priradený po odbornom posúdení ekologických nárokov biotopov európskeho významu a druhov európskeho významu, ktoré sú predmetom ochrany v danej lokalite. Ekologickými nárokmi sú požiadavky biotopov a druhov, ktoré podmieňujú ich výskyt a dobrý stav. Niektoré biotopy či druhy znášajú široké rozmedzie podmienok, iné sú úzko viazané na špecifické lokality a aj pri malej zmene môžu vyhynúť. Vo všeobecnosti ide o požiadavky na vhodné tepelné, svetelné podmienky, dostatok vlahy, potravy, znečistenie pôdy, vody i ovzdušia, prítomnosť nepôvodných inváznych druhov, početnosť či premnoženie predátorov, limitujúcim faktorom je často vyrušovanie živočíchov hlavne v citlivom období rozmnožovania či zimovania. Podrobnosti sú v prípade potreby určené až následne v rámci opatrení starostlivosti pre jednotlivé druhy a biotopy v programoch starostlivosti o chránené územia.

Príloha k nariadeniu vlády obsahuje 644 ÚEV, ktoré už boli postupne schválené štyrmi uzneseniami vlády Slovenskej republiky. Hranice všetkých ÚEV boli identifikované na jednotný parcelný stav (k 30. aprílu 2023 podľa evidencie registra „C“ katastra nehnuteľnosti) a niektoré z nich boli spresnené podľa výsledkov technických rokovaní s Európskou komisiou. Ďalšie úpravy vymedzenia existujúcich ÚEV vyplynuli z rokovaní s Európskou komisiou, v kontexte konaní k porušeniu č. 2019/2141 a č. 2016/2091, k vedeckým omylom (došlo k vylúčeniu niektorých častí ÚEV, kde sa nenachádzajú predmety ochrany ani iné biotopy a druhy európskeho významu a tieto časti nemajú potenciál pre obnovu), ako aj z prerokovaní s dotknutými subjektmi uskutočnenými v súlade s § 27 ods. 3 zákona č. 543/2002 Z. z.

**K § 2**

Dňom účinnosti nariadenia vlády stráca platnosť výnos Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu, ako aj opatrenie Ministerstva životného prostredia Slovenskej republiky zo 7. decembra 2017 č. 1/2017, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004-5.1, ktorým sa vydáva národný zoznam území európskeho významu a rovnako aj opatrenie Ministerstva životného prostredia Slovenskej republiky z 29. novembra 2018 č. 1/2018, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004-5.1, ktorým sa vydáva národný zoznam území európskeho významu v znení opatrenia č. 1/2017.

**K § 3**

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu navrhnutý na 1. január 2024.